ՊԱՏԱՍԽԱՆ.- Միշտ էլ պետք է ետ նայել անցած ճանապարհին՝ իմանալու համար թե որտեղից ես սկսել, որքան ճանապարհ ես կտրել: Եվ հետո, բացարձակ մեծություն, բացարձակ նվաճում գոյություն չունի, դրանք համեմատական աստիճաններ են: Այդ տեսակետից ձեր հարցը տեղին է: Հնից նմուշ պահելը, այդ մասին գալիք սերունդներին պատմելը, անհրաժեշտ է: Պահպանելու համար հին Երևանը արժեքավոր թաղամաս չունի: Ժողովրդական ու ազգային ճարտարապետության առանձին շինություններ կարելի է պահել և այդ մասին մտածում ենք: Ինչպե՞ս վարվել, ընտրված նմուշը թողնել-պահպանել հենց տեղո՞ւմ, նորի կողքին, թե՞ նույնությամբ տեղափոխել մի այլ տեղ, սա արդեն հարց է, այդ մասին խորհում ենք և պետք է գտնել լուծման հարմար տարբերակը: